**Harmadszor is cél a Hold!**

**PTE MOON BIKE 2022**

A Föld-Hold távolság, azaz összesen 384 400 km közös megtétele a célja a PTE MOON BIKE projektnek, melyet két sikeres év után idén ismét megszervez a Pécsi Tudományegyetem Kapcsolati Igazgatósága. Az egészséges életmódra és környezettudatosságra ösztönző kihívás idei célja egyrészt az előző évi rekord megdöntése. Tavaly 59 nap alatt sikerült elkerekezni a Holdig, idén ennél is rövidebb időre buzdítanak a szervezők.

Közös kerékpározással, június 4-én, szombaton 10 órakor a **PTE Rektori Kabinetének épületétől indulva a Természettudományi Karig** tartó **Campus körrel** indul a 2022-es MOON BIKE évad. A bevezető kerekezésen részt vesz dr. Miseta Attila rektor és Decsi István kancellár is, több más egyetemi és kari vezető és lelkes kerékpáros egyetemi polgárok mellett. A Campus-körhöz természetesen előzetes regisztráció után ([https://pte.hu/hu/moonbike](https://pte.hu/hu/moonbike?fbclid=IwAR06u6EUx9ed-DJe4Rrg7IjIp5EpUFbU4eBITyQzy3_D0j8WT4Ah7US8Rbw)) bárki csatlakozhat.

A kihíváshoz **június 4-től** kezdődően pedig bárki csatlakozhat a **PTE MOON BIKE facebook** oldalán, és a **PTE honlapján** keresztül. A bármilyen kerékpáros applikáció segítségével megtett kilométereket a <https://pte.hu/hu/form/moonbike> oldalon lehet feltölteni, screenshot képpel kiegészítve. A szobakerékpáron tekert kilométereket is várják, ebben az esetben a kilométeróra kijelzőjének fotóját kell feltöltenie a résztvevőknek.

A tavalyi évhez hasonlóan idén is **részkihívások** színesítik a programot, **minden hétre egy-egy táv virtuális vagy valódi megtételére buzdítva a közösséget**. A heti kihívásokat teljesítők (vagyis az adott hét kilométerszámát teljesítők) között hetente kisebb ajándékcsomagokat sorsolnak.

**Heti kihívások:**

* Június 6. – június 12.: **Pécs – Szekszárd** (60,5 km)
* Június 13. – június 19.: **Pécs – Szombathely** (227 km)
* Június 20. – június 26.: **Balaton kerülő** (204 km)
* Június 27. – július 3.: **Pécs – Kaposvár** (64,2 km)
* Július 4. – július 10.: **Pécs – Zombor** (102 km)
* Július 11. – július 17.: **Tisza-tó kerülő** (95 km)
* Július 18. – július 24.: **Pécs – Zalaegerszeg** (192 km)
* Július 25. - július 31.: **Fertő-tó kerülő** (115 km)
* Augusztus 1. – augusztus 7.: **Baja – Mohács** (35 km)
* Augusztus 8. - augusztus 14.: **Velencei-tó kerülő** (34 km)
* Augusztus 15. – augusztus 21.: **Pécs – Budapest** (238 km)

Az idei évben **4 kategóriában** hirdetik meg versenyt, ezzel is törekedve a minél szélesebb körű elérésre:

* **PTE dolgozóknak:** A kihívás során a legalább 150 km-t, és minimum 10 alkalommal tekerő PTE dolgozók között egy kerékpárt sorsolnak ki
* **Középiskolásoknak:** A kihívás során a legalább 150 km-t tekerő középiskolások között egy nagy értékű informatikai eszközt sorsolnak ki
* **Magyar egyetemek polgárainak:** A hazai egyetemek csapatai közül a legnagyobb összkilométert teljesítő csapat a PTE MOON BIKE 2022 díjban részesül
* **Mindenki másnak, aki a fenti kategóriákba nem sorolható:** A kihívás során legalább 15 alkalommal tekerők között egy kerékpárt sorsolnak ki

A projekt során a PTE Kapcsolati Igazgatósága több egyetemi egységgel is együttműködik: a PTE Sportiroda, a PTE a Családokért program és a Zöld Egyetem program munkatársai, valamint a kari marketingért felelős kollégák is részt vesznek a projekt népszerűsítésében és kommunikációjában.